वेब माला
वेब माला (web series) अथवा वेब सीरीज अथवा वेब शृंखला कुछ लघु पटकथा अथवा गैर-लिखित कथा के ऑनलाइन वीडियो की शृंखला होती है। सामान्यतः यह कुछ प्रकरणों (एपिसोड) के रूप में इंटरनेट (वर्ल्ड वाइड वेब) पर जारी किया जाता है। इसका प्रचलन 1990 के दशक के अन्त में आरम्भ हुआ और 2000 के दशक में इसमें काफी बढ़ोतरी हो गयी। किसी कार्यक्रम (वेबमाला) के किसी एक प्रकरण को एपिसोड या वेबीसोड कहते हैं। वेबमाला का पैमाना छोटा होता है और अक्सर इसके एक प्रकरण की लम्बाई तीन मिनट से 15 मिनट तक लम्बी होती है। वेबमाला को यूट्यूब और विमियो जैसे ऑनलाइन वीडियो वेबसाइट एवं एप्प पर वितरित किया जाता है। इसे डेस्कटॉप, टैबलेट, स्मार्टफ़ोन और इंटरनेट से जुड़े टेलीविजनों पर देखा जा सकता है। इन्हें सामाजिक मीडिया पर भी जारी किया जा सकता है। इंटरनेट की प्रकृति के अनुसार वेबमाला परस्पर संवादात्मक भी हो सकती है। वेबमाला को नये मीडिया की श्रेणी में वर्गीकृत किया जाता है।